ARRIZABALAGA OLAIZOLA (EAJ, 2014-03-06):
Beno ba arratsalde on.
Erlojuarekin nahiko zaila izaten da denbora kontrolatzea eta gabe... A bai, bai, Badaukagu.
Gaurko gaia lantzen ari naizela, Igeldokoa alegia, nonbaiten irakurri dut –kakotx artean– "edozein adostasun ona da" esaldia. Deigarria egin zait esaldi hori Donostiako alkatearen ahotan.
Alde batetik, neuri edozein adostasun ez zaidalako definizioz oso ona iruditzen, ezta pentsatu ere, baina eta batez ere Izagirreren ahotan jartzen zuelako esaldia albiste agentzia batek.
Igeldorekin gertatu den guzti-guztian, zerbait egon ez bada, inondik inora, Izagirreren eta bere talde politiko osoaren aldetik adostasunerako borondatea ez delako egon. Justu kontrakoa.
Eta Ezker Abertzaleak badu berazko joera bat zenbait gaietan erdiko kaletik jotzekoa, inoren beharrik gabe, bestearekiko izan hau pertsona, talde, alderdi politiko zein erakunde, begirunerik azaldu gabe.
Legeek, arauek, dekretuek, espedienteek, dena delakoek ezar ditzaketen mugak eta trabak aintzakotzat hartu gabe, komeni ez zaizkionean behintzat, jakina, komeni baldin bazaizkio orduan bai. Lortu denaren edo gutxienez lorpenerako ahalegina egin denaren itxuraz salmenta egin eta hortik aurrera hor konpon, Mari Anton.
Ezker Abertzalea ona da erdiko kaletik jotzen eta alboetara gutxi begiratzen. Ez daukala gehiengorik? Zein dira ba gainontzekoak norbera baldintzatzeko? Zerbitzu juridikoek kontrakoa esaten dutela? Ba kasurik egin ez txostenei. Prozedurek bere martxa behar dutela? Izorra daitezela prozedurak.
Gauza asko gertatu da Igeldoko desanexioaren inguruan, baina bat ez da inoiz eman Bilduren aldetik, ez Aldundian, ez Donostiako Udaletxean, ez inon, elkarrizketarako eta adostasunerako asmorik.
Nahiz eta gero Donostiako alkate gertatutako guzti horretan berak zerikusirik izan ez balu bezala aurkeztu bere burua Donostiaren aldeko Donostiako alkate peto-peto modura.
Atzo bertan izan zen Gipuzkoako Batzar Nagusietan bandera espainolaren inposizioa dela eta eztabaida. Horrek burura ekarri dit nola orain urte batzuk Markel Olano, aldun nagusi zela, oraingo honen aurreko sententzia jaso zuenean inposizioa salatzeko Foru Aldundiak ekitaldi bat antolatu zuen plaka bat ezarriz Gipuzkoako plazan.
Ikurrina –batzuk behintzat– ikurrina bizkar gainean hartuta han ginela, jende artean zebiltzan Itsas Aurrekoak Igeldoren desanexioaren asmoaren aldeko, lekukotasuna ematen eta paperak banatzen ikusi genituen.
Itsas Aurrekoen artean, Juan Karlos Izagirre, orain Donostiko alkate, metropoliko nolabait esateko, alkate.
Txirrita baten mingain zorrotzak bertsoak botako lituzke beharbada guztionen inguruan eta Txirrita aipatu dudala, ba ezizena Hernaniko baserritik hartu zuen Txirritak, baino jaio, Lujambio Ereñotzun jaio zen, Hernani udalerriko auzoan. Hain zuzen, Ereñotzuk ere badu guzti honetan, Txirritaren sorleku izateaz aparte, jakina, bere lekua.
2010eko urrian egunkari baten kronikak izenburu hau zuen: Ereñotzu se convierte en la primera entidad local menor de Gipuzkoa. Kronika laburra bezain interesantea, orduan Aldundiko bozeramaile zen gaur egun Donostiko zinegotzi Eneko Goiak Ereñotzuko toki entitate txikiaren eraketaren berri ematen zuen, gestoraren eraketa, zein izango ziren entitatearen eskumenak eta abarrak azalduz.
Bukaeran, honela zion kronikak: "Goia ha explicado que existen otros enclaves en Gipuzkoa que podrían acogerse a esta figura, como Itziar en Deba, o Igeldo en San Sebastián, aunque, en este caso, el Ayuntamiento, que es el que tiene que cursar la solicitud, se opone".
2010ean Aldundian EAJ zegoen, Donostiako alkatetzan Alderdi Sozialista, ahaztu gabe Aralar eta Alternatibarekin gobernu koalizioan eta Hernaniko udalean ezker abertzalea, ANVren izenean, Marian Beitialarrangoitia bera alkate izanik.
Honela zion Beitialarrangoitia alkateak aldizkari batean: "Ereñotzu auzoak udal autonomia izateko proiektua aurkeztu du eta hori bertako auzokideen, herritarren eta udalaren artean eztabaidatu beharko dugu eta bis bat egingo dut". Honela zion Beitialarrangoitiak.
"Ereñotzu auzoak udal autonomia izateko proiektua aurkeztu du eta hori bertako auzokideen, herritarren eta udalaren artean eztabaidatu behar dugu".
Beraz, Ereñotzuren kasuan ezker abertzalearentzat bazegoen toki entitate txikiaren formularen bitarteko irtenbiderik, Itziarren kasuan bezala eta, batez ere, Ereñotzuren kasuan Hernaniko Udalak, bere alkatearen hitzetan, bazuen zer esanik herriak berak ez ezik.
Igeldoko kasuan Donostiak izan ez duen aukera. Ez behintzat udal batzarraren gehiengoak, udal gobernua berriz itsuarena egiten ibili den bitartean eta Aldundiko antzokiko banbalina atzean beste antzezpen gauzatzen zen bitartean.
Gipuzkoako eta Donostiako EAJk hasiera-hasieratik defendatu izan du Igeldorentzat irtenbide modura toki entitate txikiaren formula. Jakina da igeldodarrek izaera berezia dutela eta nabaria da ez daudela eroso Donostiako Udalarekin dituzten harremanetan. Tira, igeldotar bat salbuetsi egingo beharko dugu baieztapen honetatik, akaso Donostiako alkatea bera.
1998an EAJk Donostiako Udalean egin zuen proposamena eta orduan bai Alderdi Sozialista, bai EA alde atera ziren. Juan Karlos Izagirre zen 1998an Itsas Aurreko bozeramaile eta honela zion: "Aunque no satisface plenamente nuestras aspiraciones, hemos recibido con agrado la propuesta". Baina Odón Elorza alkateak konponbiderako asmoa usteltzen utzi zuen.
Hau da, Alderdi Sozialistak eta baita Aralar eta Ezker Batuak, gero Alternatiba bilakatu zenak berak ere, ba osatutako udal gobernuak ez zuen ahaleginik txikiena egin Igeldok toki entitate txikiaren eskutik, igeldotarrekin adostutako autonomia...
...berak ere osatutako udal gobernuak ez zuen ahaleginik txikiena egin Igeldok toki entitate txikiaren eskutik igeldotarrekin adostutako autonomia maila bat izan zezan.
2011n Bildu iritsi zen udaletxera hauteskundeak irabazi ondoren Sémper jauna, hauteskundeak irabazi ondoren diot berriz, eta aurreneko minututik Alderdi Jeltzaleak gure asmoa azaldu genion, azaldu zion, Bilduri.
Behingoz auziari helduz irtenbide adostu eta egoki bat lantzekoa, Hernaniko Ereinotzun bezala toki entitate txikiaren bitartez izan zitekeena. Horretaz hitz egin beharra zegoela adierazi genien, gai hori lantzeko prest geundela.
Baina behin baino gehiagotan gaia atera bada ere, ez alkateak, ez bere gobernuko beste inork ez du Igeldo aipatu ere egin ezker abertzaleak Foru Aldunditik kasu honetan alde bakarreko bideari ekin dion arte.
Beraz, Izagirreren edozein adostasun ona den baieztapen hori dezente faltsua geratzen da, gauzak isilpean, iruzur eginez, atzetik muturreraino eraman eta gero dezente faltsua delako adostasunetarako deia egitea.
Hitz gutxitan kontatu ahal daiteke zer gertatu den. Itxas Aurrek aspalditik du Igeldo Donostiatik bereizteko asmoa, 2010ean Foru Dekretu batek ukatu egin zion besteak beste bideragarritasun ekonomiko ezagatik, Itxas Aurrek helegitea ezarri zuen, Donostiako Udala pertsonatu zen demandatu gisa Aldundiarekin batera.
Orain gutxi sententzia hurreratzen ari zela eta Itxas Aurre Foru Aldundi honekin harreman estuetan zebilela eta Donostiako alkatea isilik izanik gutxienez publikoki, barruan auskalo, ba bada-ezpada ere, suspentsioa, etenaldia eskatu zuen etenaldia emateko Donostiako alkateak ez daukan berezko ahalmenik. Beraz udalbatza osoko bilkurak etenaldi hori bere horretan baliogabetzeko eskatu zuen eta jarduteko agindua eman prozeduran, nahiz eta bitarte horretan Foru Aldundiak Dekretu berri bat eman duelako, azkenean auzitegiak bertan behera utzi zuen prozedura.
Uda aurretik Aldundiak adierazi zuen herri kontsulta bat egiteko asmoa, behin eta berriz azpimarratu zuen herri kontsulta hura ez zela loteslea izango, kontsulta ez zela izango loteslea eta Donostiako udalbatzarraren gehiengoaren iritzia ere ez zela izango loteslea gaineratu zuen Aldundiak. Eta azkenean gertatu dena da kontsulta loteslea izan dela baina Donostiako udalbatzarraren iritzia ez.
Herri kontsultan, Igeldo herri izateari buruzko iritzia soilik eskatzen zen, bai edo ez, beste aukerarik eman gabe eta baiezkoa aurrera atera zen. Bai Foru Aldundiko, bai Udaleko zerbitzu juridikoak esan den bezala ezezko txostenak eman dizkiote Foru Arau edo Dekretu berri honi eta Donostiko udalbatzako gehiengo batek helegitea ezarri du horren kontra, gu tarteko. Hau da, Euzko Alderdi Jeltzaleko udal taldea tarteko.
Guretzat auzitegiena ez da izan gustuko bidea baina Bilduren jarrerak, ezker abertzalearen itxikeriak eta azpijokoek zoritxarrez ez dute beste ezertarako zirrikiturik utzi eta orain Igeldoko auzia auziperatuta dago, ikuskizun da zer gertatuko ote den eta etorkizunerako zein bide geratzen ote zaion Igeldori Rajoyren, aipatu den lege berri hori ere, tarteko dela.
Hori bai, ezker abertzaleak ahaleginak egin dituela, saltzen saiatu da beti bezala, kasu honetan diru publikoz ordaindutako propaganda eginaz.
Baliozko porrotak beti ere beste edozeinen lepotik zintzilikatu ahal izango dituztelakoan, saiakera honetan ere bere biziko iaioa izan baita beti ezker abertzalea.